लखनऊ. केंद्रीय मंत्री उमा भारती ने कहा है कि यूपी विधानसभा चुनाव में अखिलेश यादव ने कांग्रेस से हाथ मिलाकर अपनी नैया डुबा ली है, वर्ना वे कम से कम सेकंड टॉप पर रहते। DainikBhaskar.com से बातचीत में उमा भारती ने कहा कि यूपी की बर्बादी के जिम्मेदारों को हम नहीं छोड़ेंगे। मायावती और समाजवादी पार्टी ने बुरी तरह से युवाओं के सपनों को लूटा है। उन्होंने आगे कहा कि हिंदुओं की बात करने में कोई गलत बात नहीं है। बीजेपी का सिर्फ एक स्टैंड है कि वो विकासवादी सोच के साथ काम कर रही है। अगर हमारे हिंदुओं के लिए काम करने से किसी को आपत्ति है तो ये उसकी समस्या है। पढ़ें- DainikBhaskar.com के जर्नलिस्ट दिनेश मिश्रा के सवालों के उमा ने क्या दिए जवाब...
Q: क्या वजह है कि बीजेपी के नेताओं को यूपी में ही सारी कमी दिखाई देती है, जबकि एमपी, छत्तीसगढ़ जैसे राज्यों में भी कुपोषण, अपराध हावी है?
A: यूपी में पिछले 15 साल से सिर्फ लूट की राजनीति हुई है। सपा-बसपा ने बारी-बारी से प्रदेश में करप्शन और घोटाले करके राज्य को पिछड़े राज्यों से भी 25 साल पीछे ढकेल दिया है। एमपी के हिस्से के बुंदेलखंड का किसान खुशहाल है, जबकि यूपी की तरफ का बुंदेलखंड अपनी बदहाली पर यहां की सरकारों को ही कोसता है। एमपी में भी कुपोषण है, लेकिन यूपी के मुकाबले काफी कम है। बीजेपी शाषित प्रदेशों में आंकड़ों को छिपाकर कुपोषण दूर नहीं किया जाता है, जबकि यूपी में यहां अधिकारी ही आंकड़े छुपाते हैं। बीजेपी शासित राज्यों में केस दर्ज करके अपराधियों की मॉनिटरिंग होती है, जबकि यूपी में केस दर्ज कराने जाने वाले पर ही केस करके जेल भेज दिया जाता है।
Q: क्या सारे विकास के मुद्दे चुनावों तक ही सीमित रखे जाते हैं? केंद्र ने क्या किया यहां के लिए?
A: इस बार के बजट में बहुत कुछ है, जिससे प्रदेश खुशहाल हो सकता है। सबसे बड़ी समस्या तो ये है कि केंद्र जो भी पॉलिसी बनाकर पैसे भेजता है, प्रदेश सरकार उस पर अमल नहीं करती। जनता के पैसों को सपा-बसपा के नेता अपनी जागीर समझते हैं। मायावती ने लूट की हद पार की तो अखिलेश यादव ने मुलायम सिंह एंड कंपनी के साथ मिलकर जनता को ठगा।
Q: 2014 के प्रचार के दौरान बार-बार कहा जाता रहा है कि बुलेट ट्रेन चलेगी, ट्रेनों की स्पीड बढ़ेगी। पिछले 3 साल में इस दिशा में क्या काम हुआ?
A: मोदी ने जो वादे जनता से किए, वो पूरे हो रहे हैं। बुलेट ट्रेन पर लगातार कमेटियां डिस्कशन कर रही हैं। जल्द ही वो भी सबके सामने होंगी। 3 साल में बीजेपी ने जो काम किया है, वो पिछले 60 साल तक घोटालों वाली कांग्रेस सोच भी नहीं पाई थी।
Q: बीजेपी के मंत्री कहते हैं कि हमारी आंधी चल रही है। आपका क्या कहना है?
A: पीएम मोदी की लहर है, जो आंधी से भी तेज चल रही है। विपक्षियों के समझने से पहले ये लहर यूपी के छठें और सातवें फेज में सुनामी बनेगी।
Q: यूपी में सभी केंद्रीय मंत्री हिंदुओं की बात करते हैं, जबकि पीएम कहते हैं कि हम विकास की राजनीति करते हैं। क्या ऐसी बयानबाजी पोलराइजेशन की ओर इशारा करती है?
A: हिंदुओं की बात करने में कुछ गलत नहीं है। जब हम कोई पॉलिसी बनाते हैं तो किसी व्यक्ति या धर्म को सोचकर नहीं बनाते हैं। हर घर में गैस पहुंचाने की बात पीएम ने सोची तो उसमें किसी का धर्म नहीं पूछा। बीजेपी का सिर्फ एक स्टैंड है कि वो विकासवादी सोच के साथ काम कर रही है। अगर हमारे हिंदुओं के लिए काम करने से किसी को आपत्ति है तो ये उसकी समस्या है।
Q: आप नमामि गंगे कार्यक्रम को पिछले कई साल से देख रही हैं, मंत्री भी हैं। फिर भी अब तक गंगा मैली क्यों हैं?
A: अब तक कांग्रेस की सरकार में उनके नेताओं के मन मैले थे, इसलिए गंगा सफाई का जो अभियान चलना चाहिए, उसकी मॉनिटरिंग होनी चाहिए, वो नहीं हो पाई है। गंगा को सिर्फ नदी मानकर उसकी सफाई की आड़ में जो घोटाले और रुपयों की बंदरबांट हुई है, उसी वजह से गंगा सफाई अभियान पूरा नहीं हो सका। गंगा की सफाई के लिए हमने जो काम किया, वो बहुत गहरा है। इस बार गंगा की सफाई होगी, वर्ना मेरी मृत्यु होगी।
Q: गंगा की सफाई के लिए जो प्लान बनते हैं, उन्हें पूरी तरह से इम्प्लीमेंट होने से पहले ही दूसरा प्लान आ जाता है। ऐसे में कमी कहां रह जाती है?
A: अभी तक बहुत सारी सरकारों ने प्लान बनाए, पर जब उसकी मॉनिटरिंग की बारी आती है तो वहां सब फेल होते रहे हैं। गंगा की सफाई के लिए अलग बजट के साथ-साथ सबसे जरूरी पहलू उसकी मॉनिटरिंग है, जिस पर बहुत ध्यान दिया है। साथ ही, ये भी देखा गया कि जो गंदा पानी साफ किया गया, उसे दोबारा किसी दूसरे कामों इस्तेमाल किया जा सके और सॉलिड वेस्ट को बाहर कर दिया जाए।
आगे की स्लाइड्स में पढ़िए, बाकी सवालों पर उमा ने क्या कहा...?
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva